Συντεταγμένες: 40°37′45.23″N 22°57′38.88″E﻿ / ﻿40.6292306°N 22.9608000°E﻿ / 40.6292306; 22.9608000

 
Το **Πανεπιστημιακό Γενικό Νοσοκομείο ΑΧΕΠΑ** (από τα αρχικά των λέξεων **A**merican **H**ellenic **E**ducational **P**rogressive **A**ssociation που μεταφράζεται ως Αμερικανικός Ελληνικός Εκπαιδευτικός Προοδευτικός Σύνδεσμος) είναι το δεύτερο μεγαλύτερο νοσοκομείο της Θεσσαλονίκης μετά το Ιπποκράτειο και ένα από τα μεγαλύτερα της Ελλάδας. Συνεργάζεται με το Αριστοτέλειο Πανεπιστήμιο Θεσσαλονίκης. Αποτελεί νοσοκομείο ειδικών παθήσεων.

Αποτελεί Νομικό Πρόσωπο Δημοσίου Δικαίου (ΝΠΔΔ) το οποίο υπόκειται στον έλεγχο και την εποπτεία της 4ης Υγειονομική Περιφέρεια Μακεδονίας και Θράκης, ως ανεξάρτητη υπηρεσιακή μονάδα με διοικητική και οικονομική αυτοτέλεια. Η κεντρική υπηρεσία του ΑΧΕΠΑ εδρεύει στο χώρο του Αριστοτέλειου Πανεπιστημίου Θεσσαλονίκης, επί της οδού Στίλπωνος Κυριακίδη 1. Το οικόπεδο στο οποίο βρίσκονται τα κτίρια του νοσοκομείου έχει έκταση 36.000 τ.μ. ενώ η δομημένη επιφάνεια όλων των στεγασμένων χώρων του έχει έκταση 50.000 τ.μ. οι οποίοι οικοδομήθηκαν σε διαφορετικές χρονικές περιόδους στο πέρασμα των χρόνων προκειμένου να καλύψουν τις συνεχώς αυξανόμενες ανάγκες του νοσοκομείου.

Ιστορία
-------

Το **ΑΧΕΠΑ** ιδρύθηκε το 1947 με την οικονομική υποστήριξη της ΑΧΕΠΑ, ελληνοαμερικανικής φιλανθρωπικής οργάνωσης των ΗΠΑ. Μέχρι τότε η Ιατρική σχολή του Αριστοτελείου Πανεπιστημίου Θεσσαλονίκης λειτουργούσε σε παλιά Νοσοκομεία, σε αποθήκες καπνού και σε διάφορα άλλα κτίρια. Το 1947 η οργάνωση ΑΧΕΠΑ ενίσχυσε την ίδρυση ενός σύγχρονου νοσοκομείου στην περιοχή της Θεσσαλονίκης, το οποίο εγκαινιάστηκε το 1951 στην γιορτή των 25 χρόνων από την ίδρυση του ΑΠΘ. Πρακτικά όμως η λειτουργία του ξεκίνησε τον Μάρτιο του 1953.

Αρχικά το νοσοκομείο αποτελούνταν από δύο διώροφες πτέρυγες και είχε συνολικά 120 κρεβάτια, τρεις χειρουργικές κλινικές, μία Παθολογική Κλινική και τέσσερα εργαστήρια (Ακτινολογικό, Μικροβιολογικό, Βιολογικής Χημείας και Παθολογοανατομικό), σύμφωνα με τις προδιαγραφές και τις απαιτήσεις των δωρητών. Οι αυξανόμενες ανάγκες σε ιατροφαρμακευτική περίθαλψη του πληθυσμού της Θεσσαλονίκης και γενικότερα της Μακεδονίας οδήγησαν στην συνεχή επέκταση του Νοσοκομείου. Η πτέρυγα της παιδιατρικής κλινικής ανεγέρθηκε με δωρεά της σουηδικής φιλανθρωπικής οργάνωσης Raedda Barnen προς το Αριστοτέλειο Πανεπιστήμιο Θεσσαλονίκης. Ακόμη ανάμεσα στους μεγάλους ευεργέτες του Νοσοκομείου συγκαταλέγονται η Φούλα Καλλιτσάντση, ο Παρίσης Καλλιτσάντσης, ο Γεώργιος Παντελάκης, ο νευρολόγος Θωμάς Τέγος και το Σωματείο για τη φροντίδα των ατόμων με νευρομυικές παθήσεις MDA Ελλάς.

Το 2016 παραδόθηκε ανακαινισμένη η Β΄ πανεπιστημιακή παιδιατρική κλινική. Οι οκτάκλινοι θάλαμοι έγιναν δίκλινοι, με εσωτερικούς χώρους υγιεινής. Η δύναμη της κλινικής σήμερα είναι 60 κλίνες, εκ των οποίων οι 20 είναι στο ογκολογικό τμήμα. Κάθε χρόνο εξετάζονται στα τακτικά και επείγοντα εξωτερικά ιατρεία, περί τα 14.000 παιδιά και νοσηλεύονται ετησίως περί τα 3.000 παιδιά.

Κλινικές
--------

|  |  |  |
| --- | --- | --- |
| * Α' Παθολογική Κλινική
* Προπαιδευτική Παθολογική Κλινική
* Α' Καρδιολογική Κλινική
* Μονάδα Στεφανιαίων Νόσων
* Α' Νευρολογική Κλινική
* Β' Νευρολογική Κλινική
* Β' Παιδιατρική Κλινική
* Μονάδα Νεογνών – Προώρων
* Δ' Παιδιατρική Κλινική
 | * Μονάδα Τεχνητού Νεφρού (Συνεδρίες)
* Μονάδα Περιτοναϊκής Κάθαρσης
* Μονάδα Μεσογειακής Αναιμίας
* Μονάδα Άσηπτης Νοσηλείας
* Μονάδα Παθολογικής Ογκολογίας
* Γ' Χειρουργική Κλινική
* Νευροχειρουργική Κλινική
* Α' Χειρουργική Κλινική
* Μονάδα Εντατικής Θεραπείας ΑΧ
 | * Προπαιδευτική Χειρουργική Κλινική
* Μονάδα Εντατικής Παρακολούθησης ΠΡΧ
* Καρδιοχειρουργική Κλινική
* Μονάδα Εντατικής Θεραπείας ΚΧ
* Ωτορινολαρυγγολογική Κλινική
* Οφθαλμολογική Κλινική
* Μον. Εντατ. Θεραπ. Αναισθ/γίας (ΜΕΘΑ)
* Τμήμα Αναισθησιολογίας
* Γ' Ψυχιατρική Κλινική
 |

Εργαστήρια
----------

|  |  |
| --- | --- |
| * Αξονικός Τομογράφος
* Ακτινοθεραπευτικό
* Ακτινολογίας
* Βιοχημικό
* Επιστημονική Επιτροπή
* Kέντρο Αιμοδοσίας
* Κυτταρολογικό
* Μαγνητικός Τομογράφος
* Μικροβιολογικό
 | * Παθολογοανατομικό
* Τμήμα Πυρηνικής Ιατρικής
* Τμήμα Επειγόντων Εξωτ.Ιατρείων
* Τμήμα Τακτικών Εξωτ. Ιατρείων
* Χειρουργείο Γενικό
* Χειρουργείο ΩΡΛ
* Χειρουργείο ΟΦΘ
* Χειρουργείο ΚΧ
 |

Δείτε επίσης
------------

* Αριστοτέλειο Πανεπιστήμιο Θεσσαλονίκης
* Κατάλογος νοσοκομείων της Ελλάδας

Παραπομπές
----------

1. ↑  ΑΧΕΠΑ: Εγκαίνια για την ανακαινισμένη Β΄ πανεπιστημιακή παιδιατρική κλινική του νοσοκομείου

Εξωτερικοί Σύνδεσμοι
--------------------

* Επίσημος διαδικτυακός τόπος του Νοσοκομείου ΑΧΕΠΑ